E KAYA na gone turaga na Roko Sau kei Totoya o Josefa Cinavilakeba, ka vakailesilesi tiko ni Blue Foundation Pacific ni dodonu vei keda na i Taukei me da taura tiko na kena vakayagataki na na waqa Vakaviti e na noda vanua.
Kuria ka kaya ni sa vakadinadinataki tiko ni levu na yasana vakaturaga ena noda vanua esa seavu tiko yani vakamalua na kila kei na matau ni kena vakarautaki e dua na waqa Vakaviti.
Au vakabauta ni va ga na yanuyanu e na Yatu Lau era se vakayagataka tiko na waqa Vakaviti, e kaya o Cinavilakeba.
Oqori na yanuyanu o Ogea, Vulaga, Tuvuca kei Ono-i-Lau.
Tomana na nona i vakamacala ka kaya ni dua na nodratou vakadidike e ratou kila rawa ni 1953 a bau ta e dua na waqa Vakaviti mai Bulia, Ono, Kadavu.
Ia, e na gauna oqo sa tekivu me mate yani vakamalua na kila ni ta waqa Vakaviti oqo.
Keitou na gadreva me vakabulabulataki tale baleta ni tiki ni noda bula na i Taukei e na vuku ni noda veitosoyaki e wasawasa, e kaya.
E vakaraitaka talega e dua na lewe ni komiti o Apenisa Rakanace ni tikina e daumaka kina na waqa Vakaviti ni ostava na veidraki kece ga e wasawasa.
Kaya talega o Joji Misaele mai na tabana ni Idinia e na Fiji University of Fiji ni tikina e daumaka kina na waqa Vakaviti baleta ni sega voi tale na kena waiwai, e vakamuria ga na ata ni cagi.
E na kauta lesu tale mai vei keda na kila ni vakatasosoko me vaka era dau vakayacora na noda qase e liu e na kena vakamuri ga na kalokalo ka vaka kina na mata ni cagi, e kaya kaya.
Tomana ka kaya ni gauna oqo e sa vakacagau tiko na veitalanoa kei na Minisitiri ni Vuli ke rawa ni bau oka me tiki ni vuli na veika e baleta na waqa Vakaviti.
Na kena sa gadrevi me vakabulabulataki na ta waqa Vakaviti, era sa bau kauwai kina na koronivuli na University of South Australia mai Ositerelia me ra na vakauta era lewe 20 na gonevuli mera na gole mai ki na noda vanua e na i 4 se ka 5 ni Okotova.
Kaya o Misaele era na donumaka tiko mai na soqo ni vceitau waqa Vakaviti ka na vakayacori tiko e na i ka 6 ni Okotova.
Kuria ka kaya ni sa kauwai tale tiko ga mai na vanua o Niu Siladi.
E veivakauqeti sara vakalevu na kena vakabulabulataki tale na maroroi ni kila kei na vakayagataki ni ta waqa Vakaviti ni oti na i rogorogo e vakayacora na Uto ni Yalo e na nona sokota na veiwasawasa e na veiyasai vuravura ka vaka kina e na Pasifika.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn